ตำรวจ ชาวบ้านในพื้นที่ จ.ยะลา นำสุนัขและแมวมาฉีดวัคซีนป้องกันโรคพิษสุนัขบ้า คึกคัก
ตำรวจ ชาวบ้านในพื้นที่จังหวัดยะลา นำสุนัขและแมวมาฉีดวัคซีนป้องกันโรคพิษสุนัขบ้า คึกคัก ขณะที่สุนัขและแมวฉีดวัคซีนแล้ว 1,800 ตัว



ทีมสัตวแพทย์ สำนักการสาธารณสุขและสิ่งแวดล้อมเทศบาลนครยะลา ได้นำหน่วยเคลื่อนที่ออกให้บริการฉีดวัคซีนป้องกันโรคพิษสุนัขบ้า ฟรี ให้กับสุนัขและแมวของประชาชนในเขตเทศบาลนครยะลา ตามโครงการเขตปลอดโรคพิษสุนัขบ้า ที่บริเวณโรงเรียนเทศบาล 2 มลายูบางกอก เขตเทศบาลนครยะลา และพื้นที่ใกล้เคียง
 
ซึ่งมีเจ้าหน้าที่ตำรวจประจำด่านตรวจมลายูบางกอก ได้นำแมวและสุนัขที่เลี้ยงไว้มารับบริการฉีดวัคซีน จำนวน 4-5 ตัว นอกจากนี้ ประชาชนที่อาศัยตามบ้านเรือนได้จับสุนัขและแมวที่เลี้ยงไว้ บ้านละตัว 2 ตัว จนไปถึง 4-5 ตัว ออกมาฉีดวัคซีนกันอย่างคึกคัก เกือบ 100 ตัว โดยบางบ้านเจ้าของไม่สามารถนำสุนัขออกมาได้ เนื่องจากสุนัขมีอาการตกใจ กลัว เจ้าหน้าที่ได้ไปให้บริการฉีดวัคซีนถึงที่บ้าน ซึ่งล่าสุดทีมสัตวแพทย์ได้ฉีดวัคซีนป้องกันโรคพิษสุนัขบ้า ให้กับสุนัขและแมวในเขตเทศบาลนครยะลาไปแล้วจำนวน 1,800 ตัว
 


ทีมสัตวแพทย์ เปิดเผยว่า วัคซีนในล็อตแรกซึ่งเตรียมไว้ จำนวน 2,000 โด๊ส สำหรับสุนัขและแมว 2,000 ตัว ขณะนี้เหลือ 200 โด๊ส 200 ตัว โดยหลังจากนี้ทางทีมสัตวแพทย์จะให้บริการฉีดวัคซีนป้องกันโรคพิษสุนัขบ้าให้กับสุนัขและแมวที่งานสัตวแพทย์ สำนักการสาธารณสุขและสิ่งแวดล้อมเทศบาลนครยะลา ในวันเวลาราชการ เพื่อรอวัคซีนชุดใหม่ที่สั่งเพิ่มเติม อีก 1,500 โด๊ส คาดว่าภายในสิ้นเดือนนี้ จะได้รับวัคซีนในชุดใหม่ จึงจะออกหน่วยบริการเคลื่อนที่ฉีดวัคซีนป้องกันโรคพิษสุนัขบ้าให้กับสุนัขและแมว ไปจนถึงวันที่ 12 เมษายน 2561  ทั้งนี้ ประชาชนสามารถนำสุนัขและแมวไปรับบริการได้ที่งานสัตวแพทย์ฯ โดยจะต้องนำบัตรประชาชนไปด้วย เพื่อให้เจ้าหน้าที่จดบันทึกประวัติเจ้าของ พร้อมสุนัขและแมวที่เลี้ยงไว้
 
สำหรับในปีนี้มีประชาชนให้ความสนใจ และมีความตื่นตัวกับการเฝ้าระวังป้องกันโรคพิษสุนัขบ้าเป็นพิเศษ ซึ่งปีที่ผ่านมาจำนวนสุนัขที่มาฉีดวัคซีน จะน้อยกว่าจำนวนแมวมาก ส่วนปีนี้มีสุนัขมารับบริการฉีดวัคซีนเพิ่มขึ้นเป็นเท่าตัว จนมีปริมาณเกือบเท่าจำนวนแมวที่มาฉีดวัคซีน